Johan Olsen fra Magtens Korridorer er fyret som forsker på Københavns Universitet

De fleste kender ham som forsangeren i det danske rock-band Magtens Korridorer. Men til daglig har Johan Olsen haft sin gang på Københavns Universitet.

Med en ph.d. i protein-krystallografi har han de sidste 10 år arbejdet som forsker på Det Biologiske Institut, men nu er det forbi.

Sammen med mere end 200 andre ansatte har han nemlig fået fyresedlen.

- Med min habile liste af publikationer og med mine kompetencer synes jeg, det er en fejlvurdering, at jeg er blevet fyret. Jeg har ofte været et ansigt udadtil for Københavns Universitet, og det synes jeg er dumt, at man sætter over styr, siger Johan Olsen til jp.dk.

Fyringen kommer oven på de enorme besparelser, som Københavns Universitet har måtte indgå, da universitet mister cirka 300 millioner kroner om året i forbindelse med Finansloven 2016.

'Giv mig en dag' og 'Lorteparforhold' er en af de mange kendte sange fra rockgruppen. Foto: Morten Pedersen / Scanpix Denmark

Gift med jobbet

Tirsdag meldte universitet ud, at der skal nedlægges 532 stillinger, hvoraf 209 personer desideret skal fyres. 27 procent af dem er undervisere og forskere, og oven i det vil universitetet fremover uddanne 10 procent færre ph.d.'er.

En af de mange forskere, der har fået sparket, er altså Johan Olsen, og det rammer hårdt.

- Det er i forvejen ikke et job, man bliver rig af, men jeg er her heller ikke for pengenes skyld. Det er en livsstil for mig. Det er en del af mit liv, og det er på en måde noget, jeg er gift med, forklarer han til jp.dk.

Johan Olsen vil gøre, hvad han kan for at kunne fortsætte med at forske på fuldtid. Foto: LØFTGAARD KASPER / POLFOTO

Men fyresedlen har dog ikke taget modet fra den 45-årige forsanger. Ifølge jp.dk vil han søge eksterne midler, så han kan blive ved med at forske på fuldtid.

- Jeg ville på nuværende tidspunkt ikke sige ja til en anden stilling, for jeg vil gøre alt, hvad jeg overhovedet kan, for at blive her, og jeg elsker mit job, udtaler han.